S-1947/2023

Mál þetta var þingfest 9. ágúst 2023 og dómtekið sama dag. Málið höfðaði Lögreglustjórinn á Suðurnesjum með ákæru 3. ágúst 2023 á hendur ákærða, T-x-x T-x-x N-x-x, ríkisborgara [...], fæddum [...], fyrir stórfellt fíkniefnalagabrot, með því að hafa föstudaginn 26. maí 2023 staðið að innflutningi á samtals 12.325 grömmum af hassi ætluðu til söludreifingar hér á landi í ágóðaskyni en fíkniefnin flutti ákærði til Íslands sem farþegi með flugi [...] frá Mílanó á Ítalíu til Keflavíkurflugvallar, falin í farangurstösku ákærða.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á haldlögðum 12.325 grömmum af hassi með vísan til 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni.

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga. Af hálfu ákærða er krafist vægustu refsingar sem lög leyfa og að gæsluvarðhald sem hannhefur sætt frá 27. maí 2023 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið að sök í ákæru og þar þykir rétt heimfærð til refsiákvæða. Ákærði hefur ekki áður orðið uppvís að refsiverðri háttsemi svo kunnugt sé. Af fyrirliggjandi gögnum verður ekki ráðið að ákærði hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins gegn greiðslu. Verður litið til þessara atriða við ákvörðun refsingar, sem og til greiðrar játningar ákærða fyrir dómi. Á hinn bóginn verður ekki framhjá því horft að ákærði flutti til landsins verulegt magn af hassi, sem ætlað var til söludreifingar hér á landi. Að öllu þessu virtu þykir refsing ákærða hæfilega ákveðin fangelsi í 1 3 mánuði.

Eftir atvikum þykir rétt að fresta fullnustu 10 mánaða þeirrar refsingar og skal sá hluti hennar falla niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga. Til frádráttar dæmdri refsingu komi gæsluvarðhald ákærða frá 27. maí 2023 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærði dæmdur til greiðslu 101.573 króna útlagðs sakarkostnaðar samkvæmt yfirliti ákæruvaldsins. Að auki ber að dæma ákærða til að greiða þóknun J-kk-ef T-kk-ef S-kk-ef verjanda síns á rannsóknarstigi máls og hér fyrir dómi. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 903.960 krónur að meðtöldum virðisaukaskatti.

J-kk-nf J-kk-nf héraðsdómari kveður upp dóm þennan.

Dómsorð :

Ákærði, T-x-x T-x-x N-x-x, sæti fangelsi í 13 mánuðien fresta skal fullnustu 10 mánaða refsingarinnar og sá hluti hennar falla niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga. Til frádráttar dæmdri refsingu komi gæsluvarðhald ákærða frá 27. maí 2023, að fullri dagatölu.

Ákærði sæti upptöku á haldlögðum 12.325 grömmum af hassi.

Ákærði greiði 1.005.533 krónur í sakarkostnað, þar með talda 903.960 króna þóknun J-kk-ef T-kk-ef S-kk-ef verjanda síns.

J-kk-nf J-kk-nf